B. Bugár, podpredseda NR SR: (2005-06-29):
M. Majdová, poslankyňa: Pán podpredseda, pán minister, dámy poslankyne, páni poslanci, v súlade s príslušnými ustanoveniami rokovacieho poriadku predkladám ako spoločná spravodajkyňa plénu Národnej rady spoločnú správu výborov Národnej rady o prerokovaní vládneho návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z. a o zmene a doplnení niektorých zákonov, ktorý máte ako číslo parlamentnej tlače 1115. Národná rada Slovenskej republiky uznesením č. 1602 zo 17. mája 2005 po prerokovaní vládneho návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov rozhodla, že pridelí predmetný návrh zákona na prerokovanie ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie, výboru pre verejnú správu, výboru pre sociálne veci a bývanie, výboru pre obranu a bezpečnosť a Výboru Národnej rady pre zdravotníctvo. Gestorský výbor nedostal žiadne pozmeňujúce návrhy poslancov, ktorí nie sú členmi výborov, ktorým bol návrh zákona pridelený. Ústavnoprávny výbor prerokoval vládny návrh zákona dňa 14. júna 2005 a odporučil Národnej rade Slovenskej republiky vládny návrh zákona schváliť so zmenami a doplnkami. Výbor Národnej rady Slovenskej republiky pre financie, rozpočet a menu prerokoval predmetný návrh zákona 13. júna 2005 a taktiež odporučil Národnej rade, aby predmetný návrh zákona schválila s pozmeňujúcimi a doplňujúcimi návrhmi. Výbor Národnej rady Slovenskej republiky pre hospodárstvo, privatizáciu a podnikanie prerokoval predmetný návrh zákona 9. júna 2005 a odporučil Národnej rade, aby návrh zákona schválila so zmenami a doplnkami. Výbor Národnej rady pre verejnú správu prerokoval predmetný návrh zákona 8. júna. Výbor neprijal uznesenie, nakoľko podľa § 52 ods. 2 zákona Národnej rady Slovenskej republiky o rokovacom poriadku nebol uznášaniaschopný. Výbor Národnej rady Slovenskej republiky pre sociálne veci a bývanie prerokoval návrh zákona 7. júna a odporučil ho Národnej rade schváliť s pozmeňujúcimi a doplňujúcimi návrhmi. Výbor Národnej rady pre obranu a bezpečnosť prerokoval predmetný návrh 14. júna, taktiež odporučil návrh zákona schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre zdravotníctvo po prerokovaní návrhu zákona 14. júna ho odporučil schváliť s pozmeňujúcimi a doplňujúcimi návrhmi. Všetky pozmeňujúce a doplňujúce návrhy sú uvedené v spoločnej správe pod bodom v časti IV. Gestorský výbor na základe stanoviska výborov k vládnemu návrhu zákona, ktorým sa mení a dopĺňa predmetný návrh zákona po prerokovaní stanovísk vyjadrených v uzneseniach výborov pod bodom III tejto správy a v stanovisku gestorského výboru odporúča Národnej rade Slovenskej republiky vládny návrh zákona schváliť s odporúčanými pozmeňujúcimi a doplňujúcimi návrhmi. Zároveň ma výbor ako spoločnú spravodajkyňu výborov poveril predniesť v súlade s § 80 zákona o rokovacom poriadku na schôdzi Národnej rady spoločnú správu výborov v zmysle predmetných ustanovení rokovacieho poriadku. Predmetná spoločná správa výborov bola schválená uznesením výboru č. 236 21. júna 2005. Pán predsedajúci, skončila som, otvorte, prosím, rozpravu.